Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2004/C 58/06)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (x) BGB ( )

Nationalt sagsnummer: 14/2001

1. Medlemsstatens ansvarlige myndighed Navn: Ministero delle Politiche agricole e forestali

Adresse: Via XX Settembre, 20 - I-00187 Roma

Tlf. (39-06) 481 99 68

Fax (39-06) 42 01 31 26

E-post: qualita@politicheagricole.it

2. Ansøgende sammenslutning 2.1. Navn: Associazione Produttori Olivicoli Messinesi - APOM

2.2. Adresse: Via Del Vespro, 6 is. 290, I-98122 Messina

2.3. Sammensætning: Producenter/forarbejdningsvirksomheder (x) andet ( )

3. Produktets art: Klasse 1.5 - Fedtstoffer - Ekstra jomfruolie

4. Varespecifikation (sammenfatning af betingelserne i artikel 4, stk. 2)

4.1. Navn: "Valdemone"

4.2. Beskrivelse: Ekstra jomfruolie med følgende kendetegn:

- farve: grøngul til olivengul

- udseende: klar til let uklar

- frugtighed: mere eller mindre kraftig duft af nyplukkede oliven ledsaget af en aroma af urter og blade og blomster fra planter, der er naturligt forekommende i olivenlundene i Messina-provinsen

- smag: smag af nyplukkede oliven med et let bittert anstrøg og en eftersmag af mandel, frisk frugt, tomat og vild artiskok

- paneltest: >= 7

- syreindhold højst: 0,7 %

- peroxidtal: <= 12 meq O2/Kg.

4.3. Geografisk område: Området for produktion og forarbejdning af de oliven, der anvendes til fremstilling af ekstra jomfruolie "Valdemone", omfatter alle kommunerne i Messina-provinsen (Sicilien), bortset fra Floresta, Moio Alcantara og Malvagna.

4.4. Bevis for oprindelse: "Valdèmone" er navnet på et forvaltningsområde, der fandtes i det nordøstlige Sicilien fra middelalderen frem til 1812. Det historiske navn var "Vallis Nemorum", som hentyder til egnens rige skovbevoksning. Området strakte sig langs Det Tyrrenske Hav til Fiume Grande og langs Det Ioniske Hav til Taormina og dækkede ifølge optegnelser fra det 16. århundrede ca. 6500 km2 og talte en befolkning på 250000. Mod det indre af øen forløb grænsen langs bjergenes fod til Alcantara-dalen mod øst og Pollina-flodlejet mod vest.

Valdèmone blev, ligesom Val di Mazara og Val di Noto, ofte omtalt af fortidens geografer, historikere, økonomer og politikere.

Oliventræet kan ligesom vinstokken, mandeltræet og johannesbrødtræet anses for at være hjemmehørende på Sicilien. Oliventræet blev indført på øen af fønikerne og bredte sig derefter med grækernes erobring i 500 f.Kr. videre til vanskeligt opdyrkelige områder. Begge de to folk forhandlede olivenolien i hele Middelhavsområdet. Transporten foregik med skibe, der var specielt udstyret til at befordre de lerkrukker, den kostbare olie blev opbevaret i. Med romerne blev både olivendyrkningen og handelen med olivenolie videre udbygget.

Udviklingen af olivendyrkningen i Valdemone og den økonomiske og sociale betydning heraf bevidnes på et langt senere tidspunkt af, at der i 1507 fandtes hele 8 oliepresser ("trappeti") alene i kommunen Samperi. På dette tidspunkt tillod de store lensmænd kun deres undersåtter at beholde en ubetydelig del af høstudbyttet, eller de havde kun adgang til olie af anden presning - et bevis på olivendyrkningens store økonomiske betydning. Der er klar dokumentation for produktions- og dyrkningsomfanget i området fra 1853, hvor olivendyrkningsarealet ifølge det lokale handelskammer dækkede 10891 ha. I 1891 var arealet ifølge samme handelskammer på 38565 ha, med en gennemsnitlig olieproduktion på 138935 hl. Med stigningen i olieproduktionen steg også eksporten heraf til de internationale markeder, bl.a.: USA, Storbritannien, Rusland og Holland, navnlig som følge af den vigtige handelshavn i Messina. I vore dage er ca. 40000 ha dyrket med oliven. 40 % af dette areal ligger over 300 meter over havets overflade, andre 40 % ligger på lavere højdedrag, og de resterende 20 % i kystområdet. Den samlede årlige olieproduktion er på ca. 8000 hkg.

Produktion, forarbejdning og aftapning finder sted inden for det afgrænsede område. At også aftapningen finder sted inden for dette område, skyldes at det for at bevare "Valdemone"-oliens særlige egenskaber og kvalitet er nødvendigt, at den kontrol, der foretages af tredjeinstansen, overvåges af de pågældende producenter. For disse er den beskyttede oprindelsesbetegnelse af afgørende betydning og giver dem - helt i overensstemmelse med forordningens målsætninger - mulighed for at supplere deres indtægter. Endvidere finder aftapningen traditionelt sted i det pågældende geografiske område. For at sikre, at produktets oprindelse kan spores, opfører olivenavlerne deres olivenlunde og forarbejdnings- og emballeringsanlæg i særlige registre, der føres og holdes ajour af kontrolinstansen, og de angiver hver for sig årligt, hvor stor en mængde oliven de har høstet, og hvor stor en mængde olie de har fremstillet, forarbejdet og emballeret.

4.5. Fremstillingsmetode: Ekstra jomfruolie "Valdemone" fremstilles af olivensorterne Santagatese, Ogliarola Messinese og Minuta, som hver for sig eller sammen tegner sig for mindst 70 % af beplantningerne. Sorterne Mandanici, Nocellara Messinese, Ottobratica, Brandofino og Verdello må tegne sig for højst 30 %.

Der anvendes traditionelle dyrkningsmetoder. Kronerne vokser sædvanligvis frit eller beskæres i kuppelform eller kuplet vaseform, og beskæring foregår mindst hvert andet år.

Olivenhøsten ligger mellem oktober og januar hvert år. Frugterne høstes direkte fra planten, manuelt eller med mekaniske hjælpemidler. Det er forbudt at anvende abscissionsfremmende midler og høstmetoder, hvorved olivenfrugterne kan beskadiges eller komme i berøring med jorden. De nyplukkede oliven pakkes i vel ventilerede plastkasser, der er forsynet med lufthuller. Til transport kan der også anvendes større plastkasser. Frugterne skal være fri for fejl (flue- og mølangreb), som vil kunne skade oliens kvalitet.

Olivenfrugterne skal forarbejdes senest to dage efter høst. Olivenproduktionen er fastsat til højst 6000 kg pr. ha for traditionelle olivenbeplantninger og til 10000 kg pr. ha for intensive beplantninger. Olien udvindes udelukkende i olivenpresser, der er beliggende i området, efter forudgående fjernelse af blade og vask af frugterne. Presningen foregår i kontrolleret temperatur på højst 28-30 °C. De traditionelle oliemøller kan være udstyret med 2-4 møllesten.

I møller udstyret med kværn tager presningen 20-30 minutter, mens det i oliepresser tager ca. et minut; tiden afhænger af frugternes modningsgrad. Den optimale æltningstemperatur ligger på ca. 28-30 °C, mens forarbejdningstiden gennemsnitligt er på 30 minutter. Olieudbyttet må ikke overstige 24 %.

4.6. Tilknytning: Den ekstra jomfruolie "Valdemone" fremstilles af de for nogle arealer i Valdemone-dalen karakteristiske olivensorter, hvis udbredelse er specifik for et bestemt område, hvor Peloritani og Nebrodi, de to største bjergkæder på Sicilien, giver området dets karakter af bjerge og bakker i direkte kontakt med havet. Rigelig vandmængde, jordens frugtbarhed, fortrinsvis brunjord og regosol, men i mindre grad også rødjord, grønjord og alluvialjord, er bestemmende for "Valdemone" ekstra jomfruoliens naturlige levested og giver olien dens særegenskaber. Jordens tekstur er generelt afbalanceret med tendens til lettere leret og subalkalinsk reaktion. Også de klimatiske aspekter gør sit til, at "Valdemone" BOB udskiller sig fra alle de andre ekstra jomfruolie fra Sicilien og resten af Italien. Klimaet ændrer sig med højden; i de kystnære og lave bakkeområder ligger den årlige gennemsnitstemperatur på omkring 18 grader, medens gennemsnitstemperaturen på de højereliggende bakker og bjergområder ligger på omkring de 15 grader. Klimaet i produktionsområdet for ekstra jomfruolie "Valdemone" er typisk for Middelhavsområdet, dvs. ringe nedbør i sommermånederne og rigelig nedbør i efterårs- og vintermånederne. De olivensorter, der producerer den olie, for hvilken der ønskes en BOB, besidder karakteristika, der ikke findes i det bakkede område ved Messina. Den menneskelige faktor har bidraget til at forbedre "Valdemone"-oliens organoleptiske kvalitet; i de seneste år har udvikling og indførelse af dyrkningsmæssige og biologiske teknikker medført forbedringer, og det forhold at olivenhøsten sker ved håndkraft eller med rystemaskiner og ved hjælp af udbredte klædestykker under træerne har udvirket en kvalitetsmæssig opgradering af "Valdemone"-olien, der er af højeste kvalitet takket være de organoleptiske egenskaber fremkommet ved disse områders særegenskaber, der overvejende er bakkelandskab med homogent klima.

De vigtigste elementer til at bestemme "Valdemone"-oliens kvalitet er modningstiden, regnperioderne og beplantningernes beliggenhed med megen sol og passende vind- og temperaturforhold, der er typiske for Siciliens sydkyst. Oliventræet har fra gammel tid været det vigtigste nyttetræ i det pågældende område. Det blev indført på øen af fønikerne og bredte sig derefter med grækernes erobring. Romerne udbyggede både dyrkningen og handlen, og under det arabiske herredømme skete der en hurtig stigning i landbrugsproduktionen. Disse stadige omskiftelser i oliventræets udbredelse, der er sket i takt med de historiske begivenheder på øen, viser, at området naturligt egner sig til olivendyrkning, men kommer også til udtryk i de lokale olivendyrkeres historiske tilknytning til denne afgrøde og i de traditionelle landbrugsmetoder, som sigter mod at bevare olivenplanten i dette særlige område.

Olivendyrkningen findes udbredt i hele Valdemone-området, navnlig i det indre kuperede terræn, og har stor betydning i både socioøkonomisk og landskabs- og miljømæssig henseende takket være plantens store tilpasningsevne under vanskelige jordbunds- og vejrforhold. I dette område er olivendyrkning, sammen med vindyrkning, den eneste mulige træafgrøde. Oliven kan nemlig dyrkes på marginale jorder i kuperet terræn, som ellers er vanskeligt at opdyrke, og herved spiller olivenbeplantningerne en vigtig rolle i det rurale landskab.

Nedbøren falder på tidspunkter, der er gunstige for olivendyrkningen. Den gennemsnitlige årsnedbør ligger på omkring 800 mm i hele den lange bjergkæde, som udgøres af Peloritani- og Nebrodi-bjergene. Klimaet påvirkes gunstigt af havet og bjergene, som er tæt bevokset med skov, og som dækkes af sne om vinteren.

De særlige træk ved miljøet, som er gunstige for oliventræets udbredelse, har, sammen med befolkningens tilknytning til dyrkningen af denne plante, medført, at der i tidens løb er opstået en række forskellige sorter, som har fået navn efter det område, hvor de er mest udbredt. Som eksempler kan nævnes sorterne "Santagatese", der har navn efter kommunen Sant'Agata Militello, og som har stor udbredelse i det afgrænsede område, "Ogliarola Messinese", der navnlig dyrkes langs kysten ved Messina, og "Minuta", som navnlig dyrkes i Naso-floddalen. Disse sorter vidner om områdets lange tradition for olivendyrkning.

4.7. Kontrolinstans Navn: Suolo E Salute s.r.l.

Adresse: Via Abbazia, 17, I-61032 Fano (PU)

4.8. Mærkning: Ekstra jomfruolien "Valdemone" skal markedsføres i beholdere eller flasker på højst 5 liter.

Den beskyttede oprindelsesbetegnelse "Valdemone" skal optræde på etiketten med tydelig og uudslettelig skrift, så betegnelsen klart kan skelnes fra etikettens øvrige angivelser. Produktionsåret skal anføres på etiketten. Det er forbudt at anføre supplerende oplysninger og andre geografiske henvisninger. Det er dog tilladt at henvise til virksomheder, navne eller private mærker. Sådanne henvisninger må imidlertid ikke være anprisende, de må ikke kunne vildlede forbrugerne, og de skal anføres med en skrift, der højst er halvt så stor som den skrift, der anvendes til selve oprindelsesbetegnelsen (BOB).

Endvidere skal etiketten være forsynet med et logo, der udelukkende og altid skal benyttes i forbindelse med oprindelsesbetegnelsen "Valdemone". Logoet består af en firkant i to dele. Mellem de to dele er afbildet en olivenkvist og en stiliseret fremstilling af et amfiteater. Den nøjagtige beskrivelse af logoet med angivelse af de anvendte farver udgør en integrerende del af specifikationen.

4.9. Krav i nationale bestemmelser: -

EF-nr.: IT/00218/03.01.2002.

Dato for modtagelse af den fuldstændige ansøgning: 5. februar 2004.